Ísland burstaði Rússland 34 : 23 í annarri umferð E-riðils á Evrópumóti karla í handknattleik í Malmö Arena í sænsku borginni Malmö í dag . Ísland hefur þá unnið fyrstu tvo leiki sína í mótinu . Ísland vann Danmörku 31 : 30 í fyrstu umferðinni á laugardaginn en Rússland tapaði 25 : 26 fyrir Ungverjalandi . Tvö efstu lið riðilsins komast áfram í milliriðil . Danmörk og Ungverjaland mætast klukkan 19.30 í kvöld . Danir þurfa að vinna þann leik til að koma í veg fyrir að Ísland tryggi sér sæti í milliriðli í kvöld . Önnur úrslit í þeim leik þýða að Ísland er komið áfram þótt liðið eigi eftir að mæta Ungverjalandi í riðlinum . Íslensku landsliðsmennirnir léku við hvern sinn fingur í dag og engin þreytumerki sjáanleg þrátt fyrir spennuleikinn gegn Dönum á laugardag . Þvert á móti virðist sigurinn á Dönum hafa skilað enn meiri krafti í liðið sem afgreiddi rússneska liðið á fagmannlegan hátt . Íslendingar tóku fljótt afgerandi frumkvæði í leiknum . Okkar menn voru ágengir í vörninni og settu Rússa strax í vandræði á þeim enda vallarins . Sóknin var jafnframt öguð eins og gegn Dönum og Rússar fengu fyrir vikið nánast engin hraðaupphlaup framan af leik . Að loknum fyrri hálfleik var staðan 18:11 fyrir Ísland . Ísland komst í 5 : 1 , 9 : 3 og 15 : 6 í fyrri hálfleik . Forystuna var níu mörk þegar mest var strax í fyrri hálfleik og lítið bit í rússneska birninum í klónum á Íslendingunum . Íslenska liðið missti aldrei dampinn að neinu ráði í síðari hálfleik . Upphafsmínúturnar í síðari hálfleik voru ekki góðar en íslenska liðið fann fljótt taktinn á ný og afgreiddi leikinn af fagmennsku . Þegar sprækir varamenn voru inn á á lokakaflanum jókst forskotið og fór upp í ellefu mörk eins og úrslitin sýna . Allir nema fyrirliðinn komu við sögu Þær breytingar urðu á liðinu að Sigvaldi Björn og Bjarki Már léku í hornunum en Guðjón Valur og Arnór Þór fengu hvíld . Þeir spiluðu á hinn bóginn 60 mínútur gegn Dönum . Arnór kom inn á og tók víti í dag , líkt og Bjarki gerði gegn Dönum . Sagvaldi og Bjarki sýndu hvað í þeim býr . Sigvaldi skoraði 6 mörk úr hægra horninu og Bjarki 6/2 mörk . Allir leikmenn Íslands nema Guðjón fyrirliði komu við sögu í leiknum í dag . Björgvin lék lengst af í markinu . Hann varði 8 skot í fyrri hálfleik og lék þá mjög vel og alls varði hann 10 skot . Ungi maðurinn Viktor Gísli fann sig mjög vel í markinu á lokakaflanum og varði þá 6/1 skot . Ýmir og Elvar léku í miðri vörninni með Aron og Alexander sitt hvoru megin við sig . Vörnin var enn betri en gegn Dönum og sóknarleikur Rússa varð oft vandræðalegur . Lykilatriði gegn rússneska liðinu var að ná strax góðu forskoti því þá hagnast Rússarnir ekki á því að spila langar sóknir eins og þeir vilja gera við vissar aðstæður . Í sókninni skaut Aron ekki mikið á markið og var tekinn úr umferð á köflum . Hann sér þó allt sem gerist í kringum sig og lét aðra njóta þess þegar Rússarnir lögðu mikla áherslu á að stöðva hann . Alexander sótti mun meira á vörnina en gegn Dönum og átti frábæran leik . Hann lét Rússana hafa stanslaust fyrir sér og skoraði 6 mörk . Janus Daði átti mjög góðan leik á miðjunni og nýtti skofærin vel . Hann kom fyrr inn á en gegn Dönum . Elvar átti ekki sinn besta leik í sókninni en er orðinn geysilega mikilvægur í vörninni . Í síðari hálfleik fékk Viggó tækifæri í skyttustöðunni hægra megin . Hann nýtti það svo vel að mótshaldarar völdu hann mann leiksins . Viggó braust hvað eftir annað í gegnum vörnina og skoraði 4 mörk auk þess að fá vítaköst . Kári var á línunni eins og gegn Dönum en þar komu einnig Ýmir og Arnar Freyr við sögu . Arnar kom inn á á lokaflanum eins og Haukur Þrastarson og léku sínar fyrstu mínútur í mótinu . Guðmundur hefur því náð að gefa öllum tækifæri í upphafi móts og allir því búnir að ná úr sér hrollinum . Staðan skýrist betur í kvöld Staða Íslands er góð en eftir leik Dana og Ungverja verður einfaldara að spá í spilin . Fari svo að Danir vinni Ungverja og Ungverjar vinni Íslendinga þá verður allt í hnút hjá þessum þremur liðum . Spilamennska íslenska liðsins er hefur hins vegar verið í hæsta gæðaflokki og allir leikmenn liðsins eru heilir og komnir í takt við mótið . Leikurinn gegn Ungverjalandi verður því mjög fróðlegur á miðvikudag . Með þessum sigri jafnaði Ísland sinn stærsta sigur þegar kemur að lokakeppni EM . Ísland vann Sviss einnig með ellefu marka mun á EM 2002 . Þá var Guðmundur einnig þjálfari liðsins og Guðjón Valur Sigurðsson spilaði þann leik .